ভাগ্নিকে কিডন্যাপ করে দিনের পর দিন ধর্ষণ! অবশেষে গ্রেফতার মামা

ওয়েব ডেস্ক: মেয়েরা কোথায় সুরক্ষিত? বাইরে নয়, তাহলে বাড়িতে? না, সেকথাও এবার আর জোর দিয়ে বলা যাবে না। কারণ এবার বাড়িতেই নিজের এক ঘনিষ্ঠ আত্মীয়র কাছে যৌন হেনস্থার (Sexual Harassment) শিকার হল এক নাবালিকা। একবার নয়, নাবালিকাকে অমানবিকভাবে আটকে রেখে বারবার নিজের যৌন ক্ষুধা মেটায় তাঁরই মামা। মধ্যপ্রদেশের (Madhya Pradesh) এই ঘটনা সামনে আসতেই ফের একবার বিজেপি শাসিত রাজ্যে (BJP Ruled State) নারী নিরাপত্তা নিয়ে উঠছে প্রশ্ন। যদিও অভিযুক্তকে ইতিমধ্যে গ্রেফতার (Arrest) করেছে পুলিশ।

এই পাশবিক ঘটনাটি ঘটেছে মধ্যপ্রদেশের জব্বলপুর জেলার পানাগড় পুলিশ থানার আওতায় এক গ্রামের। জানা গিয়েছে, কয়েকদিন আগেই গ্রামের এক নাবালিকা আচমকা রহস্যজনকভাবে নিখোঁজ হয়ে পড়ে। তাতে তাঁর পরিবার আতঙ্কিত হয়ে পড়ে। সন্দেহের হয় নিখোঁজ নাবালিকার মামার উপর। তার নামে অপহরণের অভিযোগ এনে স্থানীয় পানাগড় থানায় নিখোঁজ ডায়েরি করে নাবালিকার পরিবার। অভিযুক্ত মামা মাধোটাল এলাকায় বসবাস করতেন বলে পুলিশ জানায়।

আরও পড়ুন: তিনমাস কাটতে না কাটতেই একই ঘটনার পুনরাবৃত্তি! পুরীর সমুদ্রসৈকতের ধারে পড়ুয়াকে গণধর্ষণ

পানাগড় থানার ইনচার্জ বিপিন তামরকার জানিয়েছেন, অভিযোগ পাওয়ার পরই দ্রুত অপহরণের মামলা রুজু করে তদন্ত শুরু হয়। অভিযান চালিয়ে পুলিশ নাবালিকাকে তাঁর মামার হেফাজত থেকে উদ্ধার করে। প্রাথমিক জিজ্ঞাসাবাদে নাবালিকা জানায়, তাঁকে অপহরণ করার পর বহুবার নির্মমভাবে তাঁর উপর যৌন নির্যাতন চালানো হয়েছে।

নির্যাতিতা নাবালিকার অভিযোগ শোনার পর অভিযুক্ত মামার বিরুদ্ধে পকসো আইনের পাশাপাশি ভারতীয় ন্যায় সংহিতার অপহরণ ও অন্যান্য গুরুতর ধারায় মামলা রুজু করা হয় এবং তাকে গ্রেফতার করা হয়েছে। পুলিশ জানিয়েছে, ঘটনার তদন্ত চলছে এবং নাবালিকার নিরাপত্তা ও চিকিৎসার ব্যবস্থা করা হয়েছে। তবে কেন নিজের ভাগ্নির সঙ্গে এমন নির্মমভাবে কুকর্ম করল তাঁরই মামা, তা জানতে ধৃতকে হেফাজতে নিয়ে জিজ্ঞাসাবাদ চালাচ্ছে পুলিশ। তবে এই ঘটনা আরও একবার নারী নিরাপত্তাকে এক বড় প্রশ্নচিহ্নের সামনে এনে দাঁড় করিয়ে দিয়েছে।